OpenLLM-France/wikimedia huggingface dataset:
# Tombes de Kasubi

Les Tombes de Kasubi, dels Reis de Buganda, es troben als turons del districte de Kampala d'Uganda.

## Descripció

Quatre tombes reials es troben a l'edifici anomenat Muzibu Azaala Mpanga, de forma circular i cobert amb una cúpula de palla. És considerat un important centre espiritual, que atrau al voltant de 30.000 visitants a l'any. Les tombes estan incloses en la Llista del Patrimoni Mundial de la UNESCO des de l'any 2001. Es consideren restes exemplars de l'arquitectura ganda.

## Tombes

Les Tombes dels Reis de Buganda a Kasubi es van construir el 1881. També es coneixen com a Tombes de Ssekabaka, i són quatre tombes reials on hi ha soterrats els avantpassats Kabaka, que són:
* Mutesa I (1835–1884);
* Mwanga II (1867–1903);
* Daudi Chwa II (1896–1939);
* Mutesa II (1924–1969).

## Desastre de març de 2010

El 16 de març del 2010 l'edifici principal fou gairebé destruït per un incendi d'origen desconegut, "molt probablement intencionat». L'incident va enfadar els partidaris del rei Ronald Mutebi II, fill de Mutesa II, que en van culpar el govern i es van enfrontar amb la policia. Tres persones van perdre la vida en un tiroteig. Tot i que s'hi van destruir objectes valuosos, com ara regals rebuts de la reina Victòria, les restes dels quatre antics reis que hi eren enterrats sota el mausoleu no van ser tocades.
El 29 de juliol del 2010, la UNESCO va anunciar que el lloc seria reconstruït després d'haver-lo situat en la Lllista del Patrimoni Mundial de la Humanitat en perill. El 12 de setembre del 2023, durant la 45 sessió del Comité del Patrimoni Mundial, el monument fou esborrat d'aquesta llista després dels treballs de restauració duts a terme pel govern d'Uganda i la UNESCO.

## Referències

* 1 2 3 «Feu sur le royaume», article de Constance Desloire dans Jeune Afrique, 2567, du 21 au 27 mars 2010.
* ↑ «Uganda loses key heritage site». Daily Monitor. [Consulta: 18 març 2010].
* ↑ «Ouganda: l'UNESCO appelle au calme et offre son soutien à la suite d'un incendie dans un site du patrimoine mondial» (en francés). [Consulta: 18 març 2010].
* ↑ Sébastien Moriset. Kasubi Tombs (en francés). CRAterre Editions, novembre 2011, p. 40. ISBN 978-2-906901-68-1.
* ↑ «Liste du patrimoine mondial en péril: inscription des Tombes des rois du Buganda, retrait des Galápagos» (en francés).
* ↑ «Les Tombes des rois du Buganda à Kasubi (Ouganda) sortent de la Liste du patrimoine mondial en péril» (en francés). UNESCO Centre du patrimoine mondial. [Consulta: 12 setembre 2023].
# Martina Casiano Mayor

Martina Casiano Mayor (Madrid, 1881-???) fou una mestra espanyola.
Al 1898 va obtenir el títol de mestra elemental, l'any següent el de mestra superior i a 1901 va aprovar la revàlida de Grau Normal. Va obtenir per oposició una plaça de mestra d'escola elemental de xiquetes d'un poble de Conca en 1905, que no va ocupar perquè eixe mateix any va obtenir una altra plaça com a professora a l'Escola Normal de Bilbao. No va poder incorporar-se perquè el centre va rebutjar el seu nomenament i, sols després d'una ratificació del Ministeri d'Instrucció Pública, la deixaren ocupar el seu lloc on va desenvolupar la major part de la seua carrera professional.
Va ser la primera dona i la segona persona que va obtenir una beca com a pensionada a la Junta d'Ampliació d'Estudis (JAE) que va desenvolupar al Laboratori d'Anàlisi Químic de la Facultat de Farmàcia de la Universitat de Madrid. Va estudiar pel seu compte francès i alemany, estava al dia del moviment científic a Alemanya que considerava un model a imitar. Anà becada un any a la Universitat de Leipzig i a la seua tornada a Espanya escrigué una memòria del treball que va desenvolupar allí titulada La enseñanza de las ciencias, que es conserva als arxius de la JAE. Arran d'aquesta memòria al 1915 va publicar a Bilbao Experimentos de Física, primer tractat experimental de Física escrit per una dona a Espanya.
L'any 1912 va ser admesa a la Reial Societat Espanyola de Física i Química, sent la primera dona membre d'aquesta societat. Els anys següents va ser secretària de l'Escola Normal de Bilbao i membre de nombrosos tribunals d'oposició així com vocal de la Junta de Protecció de la Infància de Biscaia. Des de 1923 es va fer càrrec de l'Estació Mateorològica de Bilbao de l'Institut Geogràfica.
A la Guerra Civil va intentar escapar al vaixell mercant Galdamés que va ser capturat pels sublevats, les persones ocupants van ser detingudes, algunes empresonades i altres afusellades. Martina Casiano, que viatjava amb la seua germana va sobreviure, però va ser sotmesa a un expedient de depuració, se li va imposar una sanció de suspensió de sou i feina. Posteriorment, la traslladaren forçosament a l'Escola Normal de Cadis on va arribar a ser catedràtica numerària de ciències i va treballar fins que es va jubilar al 1950.

## Referències

* 1 2 3 4 Muñoz Páez, Adela. Sabias : la cara oculta de la ciencia. 1ª ed. [Barcelona]: Debate, 2017, p. 300-302. ISBN 978-84-9992-702-2.
# Virada

Una virada és el canvi de direcció que es dona a una embarcació en moviment per tal de canviar l'orientació de la seva trajectòria. Hi ha les virades per avant fetes durant les bordades i les virades per popa o trabujades, que normalment es fan en una empopada, o navegant al llarg.

## Tipus de virada
### Trabujada

La maniobra de trabujada, significa el que passa quan navegant amb vent de popa, tot prenent la vela major el vent per l'aleta aquesta canvia d'amura per si mateixa de forma descontrolada, d'una manera accidental. Els usos i costums han fet d'aquest terme un sinònim de virada per popa (també coneguda com a virada en rodó), encara que en aquesta maniobra la vela és portada a l'altra banda per la tripulació de forma controlada, evitant la maniobra intempestiva.

### Virada per avant

Virada per avant o virada per proa, és el canvi de direcció que es dona a un iot en moviment en el sentit cap on bufa el vent. Ve per tant usada, per exemple navegant de bolina, per canviar d'amura entre un bordada i l'altra.
En la pràctica, la virada per avant es fa cap a babord o a estribord en funció de l'amura de la vela (si està amurada a babord, es vira a babord i viceversa). Aquesta maniobra de canvi de direcció s'efectua portant la proa cap al lloc d'on ve el vent, fent més petit l'angle de bolina fins al canvi del costat d'on bufa el vent sobre les veles, passant al bord oposat amb el consegüent canvi d'amura de les veles a l'amura oposada.

## Vegeu també

* Navegació a vela
* Bordada
* Glossari de termes nàutics

## Referències

* 1 2 A naval encyclopædia: comprising a dictionary of nautical words and phrases; biographical notices, and records of naval officers; special articles of naval art and science. PHILADELPHIA: LR HAMERSLY & CO, 1881 [Consulta: 23 gener 2014]. at Internet Archive
* ↑ Keegan, John. The Price of Admiralty. Nova York: Viking, 1989, p. 281. ISBN 0-670-81416-4.
Viccionari
# Ziram

Ziram o Zinc Dimetilditiocarbamat és un fungicida del grup dels carbamats. És un fungicida d'acció per contacte i polivalent que actua sobre la germinació de les espores dels fongs i controla nombrosos paràsits fúngics interns (endoparàsits) Es fa servir en agricultura specialment en fruticultura ruixat sobre les fulles per al control d'infeccions fúngiques. També es fa servir per al tractament de les llavors per millorar-ne la germinació. Aquest producte químic també s'usa en la fabricació de la goma.

## Manera d'actuació

En contacte amb el teixit vegetal es degrada de la sal organometàl·lica al corresponent àcid ditiocarbàmic que es divideix en dimetilamina i sulfur de carboni. Ambròs compostos són volàtils i penetren en la cèl·lula del fong on es reuneixen per a formar un ió ditiocarbàmic el qual, oxidat a thiram, reacciona amb els radicals sulfhídrics dels enzims

## Perillositat

* Molt tòxic (T+) i perillós pel medi ambient (N).
* Perillositat per la Fauna
** Terrestre: Categoria A: Baixa perillositat per a mamífers i aus
** Aqüícola: Categoria C: Molt perillós per als peixos
** Apícola: Compatible amb les abelles.

## Ús

En fruiters de pinyol i de llavor, cítrics i arbres i herbàcies ornamentals contra les malalties provocades per fongs com l'antracnosi, el cribat, Fusicoccum, garrofat, Gloesporium, Monilia, el rovell, Septoria, motejat i altres.
És un repel·lent per a ocells i rosegadors.
Es fa servir en dosis de 0,2 a 0,3% (de 200 a 300 grams per 100 litres d'aigua).
No s'ha de fer servir en combinació amb productes que continguin ferro, coure, mercuri, TEPP, òxid de calci i arseniat de calci.

## Notes i enllaços externs

* ↑ «TRAGUSA». Arxivat de l'original el 2006-12-19. [Consulta: 22 novembre 2012].
* http://pmep.cce.cornell.edu/profiles/extoxnet/pyrethrins-ziram/ziram-ext.html
* http://www.agristar.com.ar/fungicidas/ZIRAM%20GRANUFLO.pdf
# Llaç de remolc

El llaç de remolc o nus de remolc és un nus doble en bucle que pot usar-se per al transport de persones. Per a una persona conscient, cada bucle es col·loca al voltant d'una cama i la persona s'afirma del peu de la corda. Aquest nus pot servir com una cadira Bosun improvisada. Per a una persona inconscient, un dels bucles es col·loca al voltant de les aixelles i el segon al voltant dels genolls.
Aquest nus posseeix una elegant simetria i pot ser lligat amb rapidesa quan l'hi domina. A diferència del nus as de guia portuguès, posseeix l'avantatge que cada cicle, està separat de forma fixa. És un nus complex, i si no s'estreny el nus es corre el risc de caiguda. Un nus "Silla de bomber" és un altre tipus de nus amb doble llaç, que és més pràctic, no posseeix l'elegància d'un as de guia espanyol, però és més fàcil de lligar i posseeix menys possibilitats de caiguda.
Donades aquestes característiques és freqüentment empleat en la formació de personal de rescat en muntanya, o rescat urbà, donada la seva utilitat com a element de trasllat en altura d'accidentats davant la manca de taules espinals o altres indumentàries de rescatismo.
* Vista posterior del nus
* Vista anterior del nus

## Enllaços externs

* Nusos bàsics Arxivat 2012-06-27 a Wayback Machine.
* Guia de nusos mosqueros
# Thomas Wedders

Thomas Wedders, també conegut com Thomas Wadhouse, nascut a Yorkshire, Anglaterra, c.1730, va ser intèrpret en diferents espectacles de circ a mitjans del segle XVIII. És conegut principalment per tenir el nas més llarg del món, suposadament mesurava 20 cm (7,8 polzades) de llarg.
Més enllà del seu gran nas, se sap poc sobre la vida de Wedders. Sembla que els seus pares eren germans.
Guinness World Records no pot verificar la longitud del nas de Wedders, ja que va morir abans de la invenció de la càmera. Una reproducció en cera del seu cap es troba al museu Ripley's Believe It or Not! de Londres.

## Referències

* ↑ «For What It's Worth». Futility Closet, 09-12-2011. [Consulta: 22 novembre 2024].
* ↑ Fraga, Kaleena. «Meet Thomas Wadhouse, The Real-Life Pinocchio Who Holds The Record For The World's Longest Nose» (en anglès americà), 08-04-2023. [Consulta: 11 febrer 2025].
# Jerusalem (desambiguació)

«Jerusalem» té aquests significats:
* Toponímia:
** Jerusalem, ciutat capital d'Israel per als jueus i de Palestina per als àrabs
** Jerusalem Est o Jerusalem Oriental, part oriental de la ciutat de Jerusalem capturada per Jordània en la Guerra araboisraeliana de...
** Aeroport de Jerusalem, aeroport entre Jerusalem i Ramallah
** Carrer de Jerusalem (Tortosa)
** Districte de Jerusalem, divisió administrativa d'Israel
** Església de Jerusalem
** Governació de Jerusalem, divisió administrativa palestina situada a la porció central de la Ribera Occidental o Cisjordània
** Nova Jerusalem, ciutat figurada que simbolitza una reconstrucció física o restauració espiritual, tema recurrent en el judaisme, el cristianisme, i la fe Baha'i
** Regne de Jerusalem o Regne Llatí de Jerusalem, estat croat fundat a Terra Santa el 1099 seguint la conquesta de Jerusalem en la Primera Croada
** Temple de Jerusalem, santuari del poble israelita, a l'esplanada del mont Morià de la ciutat de Jerusalem
** Travessia de Jerusalem (Tortosa), carrer de Tortosa (Baix Ebre)
* Organitzacions:
** Beitar Jerusalem FC, club de futbol israelià de la ciutat de Jerusalem
** Hapoel Jerusalem BC club de bàsquet a la ciutat de Jerusalem, Israel
** Hapoel Jerusalem FC club de futbol israelià de la ciutat de Jerusalem
** Maccabi Jerusalem FC, club de futbol israelià de la ciutat de Jerusalem
* Esdeveniments:
** Concili de Jerusalem, reunió descrita als Fets dels Apòstols i, probablement, a la qual es refereix Pau a la carta als cristians de Galàcia
** Dia de Jerusalem, dia de festa nacional israelià, que commemora la reunificació de Jerusalem i l'establiment del control israelià sobre la ciutat vella, el 1967
** Setge de Jerusalem, diversos esdeveniments violents
** Llei de Jerusalem, text legal aprovat per la Kenésset el 1980, el Tribunal Suprem d'Israel va interpretar la llei efectivament com una annexió de Jerusalem Est
* Miscel·lània:
** Còdex de Jerusalem, manuscrit grec de l'any 1056, escrit per un desconegut anomenat Lleó
** Jerusalem (pel·lícula de 1996)
** Jerusalem (virus informàtic), virus de bomba lògica de DOS detectat per primera vegada a la Universitat Hebrea de Jerusalem, l'octubre de 1987
** Premi Jerusalem, guardó literari de periodicitat bianual concedit per la Fira Internacional del Llibre de Jerusalem a escriptors el treball dels quals s'ha destacat per la lluita per la llibertat en el context de la societat actual
** Síndrome de Jerusalem, malaltia psíquica que afecta un turista o un habitant de Jerusalem. La malaltia té el caràcter d'una psicosi i s'exterioritza...
# Manuel del Arco Álvarez

Manuel del Arco Álvarez (Saragossa, 12 de gener de 1909 – Barcelona, 25 de juny de 1971) fou un caricaturista i periodista espanyol. Va ser caracteritzat per la realització d'entrevistes atrevides –considerant el context polític en el qual escrivia– i que incloïen una caricatura de l'entrevistat.
Va començar a ser conegut en el món de la premsa per les seves col·laboracions al Heraldo de Aragón. Després de 1939 es va traslladar a Barcelona, depurat per haver estat republicà, passant per diferents mitjans com el Diario de Barcelona, Dicen... i La Vanguardia Española, actualment La Vanguardia.
Va publicar els llibres El personaje en el bolsillo (1948) publicat per Editorial Barna, de Barcelona, i Dalí al desnudo (1952), publicat per José Janés, Barcelona. Aquesta darrera obra és un reportatge i conté una excel·lent foto de Dalí pintant a Groucho Marx i una caricatura. El llibre tenia una sobrecoberta amb Dalí nu que va ser censurada en l'època de la seva edició.
Després de la seva mort l'Editorial Destino va crear els Premis Manuel del Arco per a reportatges, en el seu honor i reconeixement. Des de 1950 va viure al carrer del Capità Arenas 21-23 de Barcelona, on es va col·locar una placa commemorativa el 2014. El periodista està enterrat al Cementiri de Montjuïc de Barcelona.

## Referències

* ↑ «García Lorca, "niño mono, orgullo de mamá" (1936)». Ara, 19-07-2013.

## Enllaços externs

* Manuel del Arco Álvarez Arxivat 2012-03-27 a Wayback Machine., Gran Enciclopedia Aragonesa (castellà)
* Entrevista a La Vanguardia (castellà)
* Manuel del Arco, el caricaturista que conversó con todos, article a Heraldo de Aragon quan es compleixen 100 anys del seu naixement (castellà)
* Blog en el seu honor, realitzat pel seu net Xavier Castellnou del Arco (castellà)
# Eleccions presidencials del Brasil de 2002

Les eleccions presidencials del Brasil de 2002 es van celebrar al Brasil en dues voltes. La primera va tenir lloc el 6 d'octubre de 2002 i la segona el 27 d'octubre de 2002, totes dues en diumenge. Va ser la quarta elecció presidencial del país després de la promulgació de la Constitució Federal de 1988. Després de tres intents fallits, Luiz Inácio Lula da Silva, del Partit dels Treballadors (PT), va ser elegit president amb gairebé 53 milions de vots, convertint-se en el segon president més votat del món en aquell moment, només per darrere de Ronald Reagan en les eleccions estatunidenques de 1984.

## Referències

* ↑ «Lula vence prévia com folga e campanha do PT deve ganha fôlego» (en portuguès brasiler). UOL, 20-03-2002. [Consulta: 4 octubre 2022].
* ↑ «Lula vence em todos os Estados, menos em Alagoas» (en portuguès brasiler). Folha de S.Paulo, 28-10-2002. [Consulta: 4 octubre 2022].
* ↑ «Notícias ≈ Hamilton Pereira», 29-10-2013. Arxivat de l'original el 2013-10-29. [Consulta: 4 octubre 2022].
# Mahamoud Ali Youssouf

Mahamoud Ali Youssouf (Djibouti, 1965) és un diplomàtic i polític djiboutí, president de la Comissió de la Unió Africana des del 2025. Anteriorment, va ser ministre d'Afers Exteriors de Djibouti des del 2005 fins a la seva elecció com a president de l'AUC. Llicenciat en administració d'empreses per la Universitat de Liverpool i amb un màster en gestió per la Universitat Laval, va iniciar la seva carrera diplomàtica als anys 1990. Va ser ambaixador a Egipte (1997-2001) i posteriorment ministre delegat per a la Cooperació Internacional. Com a president de l'AUC, ha destacat la necessitat de reforçar l'autonomia africana en seguretat i finançament de la pau.

## Referències

* ↑ Marita, Bosco. «Who is new AUC Chair Mahamoud Ali Youssouf?» (en anglès). the-star.co.ke, 15-02-2025. [Consulta: 16 febrer 2025].
# Gai Qi

Gai Qi (en xinès: 改琦; en pinyin: Gǎi Qí) fou un poeta, cal·lígraf i pintor nascut el 1774 a Songjiang a prop de Xangai sota la dinastia Qing i mort el 1829). La seva família era originària de l'oest de la Xina i pertanyia l'ètnia hui.
Artista que va destacar principalment per les seves pintures de figures (famós pels retrats de dones boniques) i plantes. Malgrat que era musulmà, va tractar temes budistes. També va pintar paisatges. En les seves obres figuren poemes seus. La seva activitat la va desenvolupar sobretot a Xangai.

## Bibliografia

* ”Ding Jing Tang Collection - Chinese Paintings of the Ming and Qing Dynasties”, 1968, pàg153
* ”The Art Book of Chinese Paintings”, EdLong River Press

## Enllaços externs

* http://arts.cultural-china.com/en/77Arts7090.html Arxivat 2014-01-21 a Wayback Machine.
# La mort i la donzella

«La mort i la donzella» té aquests significats:
* La mort i la donzella (cançó popular) (edat mitjana), cançó tradicional popular mallorquina
* La mort i la donzella (motiu) (renaixement), motiu típic al renaixement a Europa
* La mort i la donzella (Baldung) (1517), pintura de Hans Baldung
* La mort i la donzella (Schubert) (1824), obra de cambra de Franz Schubert
* La mort i la donzella (ballet) (1938), ballet de Nikos Skalkottas
* La mort i la donzella (teatre) (1990), obra teatral d'Ariel Dorfman
* La mort i la donzella (pel·lícula) (1994), pel·lícula de Roman Polanski
# Casa de Dionís (Delos)

La Casa de Dionís és el nom que tenia en l'antiguitat una casa de l'illa de Delos, a les Cíclades, a Grècia. Les ruïnes formen part del jaciment de Delos, declarat Patrimoni de la Humanitat per la UNESCO. La casa forma part de l'anomenat barri del Teatre de Delos.
La construïren en el període hel·lenístic, al voltant del 200-100 abans de la nostra era. Es troba al nord del Teatre de Delos, a prop de la Casa de Cleòpatra. La casa s'anomena així per l'opus vermiculatum, un mosaic del terra que representa Dionís alat, muntat en un tigre, probablement de retorn del seu viatge a l'Índia.

## Referències

* ↑ ; MacDonald, William L.; McAllister, Marian Holland (ed.); Stillwell «Delos, Grècia» (en anglés). The Princeton Encyclopedia of Classical Sites. Princeton University Press [Princeton, N. J.], 1976 [Consulta: 28 juliol 2024].
* ↑ ; MacDonald, William L.; McAllister, Marian Holland (ed.); Stillwell «Delos, Greece» (en anglès). The Princeton Encyclopedia of Classical Sites. Princeton University Press [Princeton, N. J.], 1976 [Consulta: 28 juliol 2024].
* ↑ «Delos: The Archaeological Site» (en anglés). Ministry of Culture and Sports. [Consulta: 28 juliol 2024].
* ↑ «House of Dionysos» (en anglés). Delos Tours. [Consulta: 28 juliol 2024].
# Charles Burnett

Charles Burnett és el nom dels següents personatges:
* Charles Burnett (director) (nascut el 1944), director de cinema estatunidenc
* Charles Burnett (oficial de la RAF) (1882–1945), oficial de la Royal Air Force i cap de l'estat major de l'aire australià
# Mesenet

A la mitologia egípcia antiga, Mesenet (també coneguda com Meskhenet, Meskhent o Meshkent) era la deessa dels parts i la creadora del Ka (intel·ligència) de cada infant. El ka era una part de la seva ànima, que la deessa insuflava al nadó en el moment del naixement. Va ser adorada des dels primers temps pels egipcis. Se la considerava muller d'Herishef i de Shai. A Egipte fou venerada, principalment, a les ciutats de Memfis i Heracleopolis Magna, com un avatar de la deessa lunar Isis.

## A la mitologia

A l'antic Egipte, les dones donaven a llum els nadons ajupides sobre un parell de maons, coneguts com a "maons del naixement", i Mesenet era la deessa associada a aquesta modalitat de part. En conseqüència, a les representacions, de vegades se la representava com un maó amb un cap de dona o, en altres casos, com una dona amb un úter simbòlic de vaca damunt del cap.
Com que va era la responsable de crear el Ka dels infants a l'uter mateix de la mare, se la va associar amb el naixement i el destí. Així, de vegades se la considerava emparellada amb el déu Shai, un déu del destí. També era considerada la protectora de les mares.
També es creia que havia dissenyat els fonaments de l'univers i del mític turó primigeni damunt del qual es va construir el món; és per aquest motiu que també se li consagravel els fonaments dels edificis sagrats o religiosos de l'antic Egipte.
Meskhenet o Mesenet ocupa un lloc destacat al darrer dels contes populars que trobem al Papir Westcar. La història explica el naixement d'Userkaf, Sahure i Neferirkare Kakai, els tres primers reis de la V dinastia d'Egipte, que a la història s'explica que són tres bessons. Just després de néixer cada nen, apareix Mesenet i profetitza que es convertirà en rei d'Egipte.
Al sepulcre conegut com a Cambra de les dues veritats, apareix acompanyant al difunt i explicant la seva vida davant els deus, al Judici d'Osiris.

## Galeria

* Mesenet representada com un "maó del naixement".
* Mesenet representada com un "maó del naixement" alPesatge del cor, alpapir d'Ani.
* Mesenet representada com un "maó del naixement" en una escena de Pesatge del cor, pintat en un taüt.
* Meskhenet representada com un "maó del naixement", al damunt de la balança, en una escena del pesatge del cor al temple ptolemaic de Deir al-Madinah.

## Vegeu també

* Taweret

## Referències

* 1 2 Wilkinson, Richard H.. The complete gods and goddesses of ancient Egypt. Londres: Thames & Hudson, 2003, p. 152–153. ISBN 0-500-05120-8.
* ↑ Lichtheim, Miriam. Ancient Egyptian Literature, Volume I: The Old and Middle Kingdoms. Berkeley: University of California Press, 2006, p. 220–222. ISBN 978-0-520-24842-7.
# Armar (desambiguació)

«Armar» té aquests significats:
* En era de la navegació a vela: Avituallar, proveir les embarcacions d'armes, queviures i de tots els objectes necessaris perquè poguessin posar-se en marxa.
* A bord era molt usat aquest verb en les frases :
** Armar els rems, Posar-los en els escàlems en disposició de remar.
** Armar la ballesta, Posar-la a punt de disparar.
** Armar el cabrestant, etc.
# Conca separada

Una conca separada, (en anglès: pull apart basin , strike-slip basin o rhombochasm) és un tipus de conca estructural que es desenvolupa entre dos segments de compensació o en un angle en una falla geològica del tipus sinistra o una falla transformant. Aquest tipus de conca es desenvolupa on els sentit de la compensació porta a una extensió tectònica. Aquesta geometria significa que el desplaçament de la falla sera estirar una part de l'escorça geològica cap enfora i provocar la perllongació. Les depressions de la mar Morta i del mar Salton són depressions separades.
El Golf de Paria, en el Carib és un exemple de conca separada. Aquesta es deu al desplaçament de les falles anomenades El Pilar cap a l'oest i la falla Central Ridge cap a l'est.

## Referències

* ↑ Kearey, Philip and Frederick J. Vine, Global Tectonics, Blackwell Science, 2nd ed., 1996, pp. 131-133 ISBN 0-86542-924-3
* Gurbuz, A., 2010, Geometric characteristics of pull-apart basins, Lithosphere, v. 2, p. 199-206 doi: 10.1130/L36.1